เลี่ยงหุ้นน้ำท่วมโรจนะ-ไทคอน
โบรกเกอร์แนะหนีหุ้นน้ำท่วมอยุธยาทั้งนิคมโรจนะ ไทคอน ส่วนฮานาฯ หยุดผลิต
10 ต.ค. 2554

โบรกเกอร์แนะหนีหุ้นน้ำท่วมอยุธยาทั้งนิคมโรจนะ ไทคอน ส่วนฮานาฯ หยุดผลิต
นักวิเคราะห์บริษัทหลักทรัพย์ (บล.) เอเซีย พลัส แนะนำให้หลีกเลี่ยงการลงทุนหุ้นบริษัท สวนอุตสาหกรรมโรจนะ (ROJNA) และบริษัท ไทคอน อินดัสเทรียล คอนเน็คชั่น (TICON) เพื่อติดตามสถานการณ์น้ำท่วมใน จ.พระนครศรีอยุธยา และเบื้องต้นคาดว่าจะกระทบต่อการให้บริการของ ROJNA 56% ของรายได้
ส่วน TICON มีโรงงานให้เช่าใน จ.พระนครศรีอยุธยา 40% ของพื้นที่รวม 5.5 แสนตารางเมตรใน 3 นิคม คือ โรจนะ ไฮเทค และบางปะอินที่ยังไม่โดนน้ำท่วม ขณะที่คลังสินค้าให้เช่าที่ Tpark ทั้งสองแห่งยังไม่ถูกน้ำท่วม
นักวิเคราะห์ บล.ดีบีเอสวิคเคอร์ส (ประเทศไทย) เชื่อว่า น้ำท่วมที่จ.พระนครศรีอยุธยามีผลต่อหุ้น ROJNA บริษัท ฮานา ไมโครอิเล็คโทรนิคส (HANA) บริษัท สตาร์ส ไมโครอิเล็กทรอนิกส์ (ประเทศไทย) หรือSMT บริษัท เคซีอี อีเลคโทรนิคส์ (KCE) บริษัท อาปิโก ไฮเทค (AH) และบริษัท เอ็ม.ซี. เอส.สตีล (MCS)
บริษัท ฮานา ไมโครอิเล็คโทรนิคส แจ้งตลาดหลักทรัพย์ว่า บริษัทย่อยคือ ฮานาเซมิคอนดักเตอร์ (อยุธยา) ตั้งอยู่ที่นิคมอุตสาหกรรมไฮเทค ได้หยุดผลิตชั่วคราวตั้งแต่วันที่ 7 ต.ค. และแจ้งลูกค้าทั้งหมดถึงเหตุจำ เป็นรวมถึงการเปลี่ยนแปลงในการส่งมอบสินค้า
ด้านนายจิระพงษ์ วินิชบุตร กรรมการผู้จัดการบริษัท ROJNA กล่าวว่า บริษัทได้เพิ่มระดับแนวคันดินกั้นน้ำรอบโครงการ ให้ได้ระดับ 6.50 เมตร เพิ่มทีมติดตามเฝ้าระวังและแจ้งเตือนให้ผู้ประกอบการแต่ละบริษัทเพิ่มแนวป้องกันอีกชั้นหนึ่ง